बिना बुलाए पहुंचा था माफिया, चीफ गेस्ट बना; फोटो छपी तब प्रिंसिपल को पता चला
Uttar Pradesh Mafia Atiq Ahmed Ashraf Murder Case - Follow Atiq Ahmed Asad Ahmed Latest News On Dainik Bhaskar. प्रयागराज के सेंट जोसेफ स्कूल में माफिया अतीक के सभी बेटों ने पढ़ाई की। स्कूल की कैंटीन से लेकर प्ले-ग्राउंड तक उनके रौब के कई किस्से फैले हुए हैं
"असद पढ़ाई में कमजोर था, लेकिन उसने कभी स्कूल का डिसिप्लिन नहीं तोड़ा। वह यहां 10वीं तक पढ़ा, फिर ट्रांसफर सर्टिफिकेट (TC) लेकर चला गया। उसके चारों भाई भी यहीं पढ़े हैं। यहां से जाने के बाद अली, उमर और असद क्या कर रहे थे? ये हमें नहीं पता।" ये कहना है प्रयागराज के सेंट जोसेफ स्कूल के प्रिंसिपल फादर थॉमस का।
प्रयागराज के सेंट जोसेफ स्कूल में माफिया अतीक के सभी बेटों ने पढ़ाई की। स्कूल की कैंटीन से लेकर प्ले-ग्राउंड तक उनके रौब के कई किस्से फैले हुए हैं। खुद अतीक 20 साल पहले यहां बिना बुलाए चीफ गेस्ट बनकर पहुंचा था। बच्चों को इनाम दिए थे और कॉलेज प्रशासन को इसकी खबर दूसरे दिन लगी।
ये वही स्कूल है, जहां के पासआउट 4 स्टूडेंट्स सुप्रीम कोर्ट के जज और 16 हाईकोर्ट के जज रह चुके हैं। एक्स एयरचीफ मार्शल अनिल कुमार ब्राउन और देश के जाने-माने वकील प्रशांत भूषण तक ने यहां से पढ़ाई की।
दैनिक भास्कर की टीम इस वक्त प्रयागराज में मौजूद है। हम स्कूल गए और यहां के प्रिंसिपल, एक्स प्रिंसिपल और कॉलेज के पासआउट स्टूडेंट्स से असद और उसके भाइयों के बारे में बात की। जो कुछ पता चला, वह हैरान करने वाला था। चलिए आपको सब कुछ विस्तार से बताते हैं...
शुरुआत एनकाउंटर में मारे गए असद की पढ़ाई से...
हम जिस दिन स्कूल पहुंचे वहां पर काफी सजावट थी। स्कूल की फील्ड में शामियाने लगे थे। पूछने पर पता चला कि पुराने छात्रों का रियूनियन फंक्शन है। समारोह से कुछ दूरी पर प्रिंसिपल फादर थॉमस का ऑफिस था। उनसे बात करने हम वहीं पहुंचे।
असद के बारे में पूछने पर फादर थॉमस ने बताया- मैं साल 2019 में यहां प्रिंसिपल बना, तब असद 10वीं में था। अतीक के बाकी बच्चों की तुलना में वह पढ़ाई में थोड़ा कमजोर था। यही वजह थी कि किसी तरह 10वीं की परीक्षा पास करने के बाद उसके घरवालों ने TC लेकर उसे स्कूल से बाहर निकलवा लिया। मुझे कहीं से पता चला कि वो लखनऊ चला गया। फिर कोविड आ गया। इसके बाद असद कहां गया, क्या कर रहा है? मुझे कुछ नहीं पता है।
अतीक के पांचों बेटों में उमर पढ़ाई में सबसे अच्छा था। वो सिविल सर्विसेज में जाना चाहता था। अली और चौथे नंबर का बेटा (नाबालिग है इसलिए नाम नही दे रहे) पढ़ाई में एवरेज थे, लेकिन दोनों स्पोर्ट्स में अच्छे थे। सबसे छोटा बेटा (नाबालिग है इसलिए नाम नही दे रहे) क्रिकेट का अच्छा खिलाड़ी रहा। खेलकूद और पढ़ाई दोनों में तेज था। अतीक के बच्चे भले ही यहां पढ़े, लेकिन उनकी वजह से कभी स्कूल को परेशानी नहीं हुई।
कैंटीन में असद की पार्टियां पूरे स्कूल को पता थीं
हमने कुछ लोकल सोर्सेज से असद के साथ पढ़ने वाले छात्रों का पता लगाया। कुल 3 लड़कों के घर गए। जानसेनगंज का एक लड़का ऑफ-कैमरा बात करने को तैयार हुआ। उसने बताया कि असद और उसके 7 दोस्तों का ग्रुप पूरे स्कूल में मशहूर था। ये ग्रुप ज्यादातर कैंटीन में बैठता। वहां रोज पार्टी होती थी।
लड़के ने बताया- सुबह असेंबली का टाइम हो या फिर लंच का वक्त। असद का ग्रुप एक साथ रहता था। वह छोटी क्लास में जरूर था, लेकिन 12वीं के बच्चे भी उससे और उसके दोस्तों से बात करने से बचते थे। असद और उसके ग्रुप की महंगी पार्टियों की बातें पूरे कॉलेज में होती थीं।
पैसे की कोई कमी नहीं थी, इसलिए कैंटीन में असद अपने दोस्तों के साथ अक्सर ही पार्टी करता। हार-जीत की शर्तें लगतीं और कोई भी जीतता, पैसा असद ही खर्च करता था। वह महंगी गाड़ियों से स्कूल आता था।
स्टेज पर जाकर अतीक ने बांटे प्राइज, प्रिंसिपल को अगले दिन खबर लगी
स्कूल के मेन गेट के पास कुछ टीचरों से बात करते हुए हमें फादर लुइस मास्करेन्हास मिल गए। फादर लुइस 2005 से 2014 तक प्रिंसिपल रहे। अब कॉलेज के चर्च का काम देखते हैं। हमने उनसे पूछा कि क्या कभी अतीक यहां आया था?
इस सवाल के जवाब में उन्होंने मुस्कुराते हुए कहा- साल 2003 की एक बड़ी ही रोचक घटना मुझे याद है। उस साल स्कूल के एनुअल फंक्शन में अतीक भी आया था। उसने स्टेज पर जाकर बच्चों को पुरस्कार भी बांटे। जबकि उस समारोह में उसे बुलाया भी नहीं गया था। जब अगले दिन बच्चों को प्राइज देते हुए उसकी फोटो अखबार में छपी तब हमारे प्रिंसिपल को पता चला कि वह स्थानीय विधायक अतीक अहमद है।
साल 2003 में मुलायम सिंह ने बसपा को तोड़कर सरकार बनाई तो विधायक रहे अतीक ने सपा से नजदीकियां बढ़ाईं। अतीक एक बार फिर से सपा में शामिल हो गया। 2004 में सपा ने फूलपुर से अतीक को लोकसभा का टिकट दिया। इस बार वह जीतकर सांसद हो गया।
5 बार शहर पश्चिमी से विधायक और सांसद बनने के बाद लोकल पब्लिक उसे सांसद जी कहने लगी थी। इसी को देखते हुए स्कूल में भी असद के साथी उसे छोटे सांसद कहकर बुलाते थे। यहां तक की अतीक की गैंग के लोग भी उसे यही कहते थे।
झगड़े में आया था अली का नाम, शाइस्ता से सभी बच्चे डरते थे
सेंट जोसेफ स्कूल के प्रिंसिपल फादर थॉमस कहते हैं- असद का नाम कभी स्कूल के किसी विवाद में नहीं आया। हालांकि उसके भाई अली का नेचर थोड़ा अलग था। एक बार स्कूल में स्पोर्ट्स कॉम्पिटिशन के दौरान अली अपने क्लास को रिप्रजेंट कर रहा था। उस मैच में उसकी टीम हार गई, तो उसे इतना गुस्सा आया कि उसने रेफरी से बहस करनी शुरू कर दी। मैच जीतने वाली दूसरी टीम के प्लेयर्स के साथ मारपीट करने वालों में भी अली का नाम आया था।
जिस दिन लड़ाई हुई, उस वक्त प्लेग्रांउड में अली का भाई उमर भी मौजूद था। इसलिए उसका नाम भी इसमें घसीटा गया। मुझे याद है इस घटना के दूसरे दिन उमर खुद मेरे पास आया और रिक्वेस्ट की थी कि फादर मेरा नाम इस इंसिडेंट से हटा दिया जाए। हालांकि बाद में पुलिस के इन्वेस्टिगेशन में ये पता चला कि कहीं बाहर से आए लड़कों ने झगड़ा किया था।
फादर थॉमस ने बताया कि पांचों बच्चे मां शाइस्ता से बहुत डरते थे। एक बार जब उन्होंने चौथे नंबर के नाबालिग बेटे की शिकायत उसकी मां से की थी, तब उन्होंने 15 मिनट में स्कूल पहुंचकर उसे बहुत डांटा था।
परिवार का क्रिमिनल रिकॉर्ड बना बच्चों की पढ़ाई में आफत
प्रयागराज के सेंट जोसेफ स्कूल से 10वीं के बाद असद ने लखनऊ के एक नामी कॉलेज से 12वीं की परीक्षा पास की। स्कूल से निकलकर उसने कानून की पढ़ाई करने का मन बनाया। इसके लिए वह विदेश जाना चाहता था, लेकिन अतीक-अशरफ और उसके दोनों बड़े भाइयों के आपराधिक रिकॉर्ड के चलते उसका पासपोर्ट क्लियर नहीं हो सका।
उधर अतीक, अशरफ के जेल जाने के बाद उसके बेटे अली और उमर परिवार का बिजनेस संभालने लगे थे, लेकिन पिछले साल दोनों को गिरफ्तार कर लिया गया। इसके बाद असद ही अतीक के कारोबार को देखता था। हालांकि अगर कोई बड़ा फैसला होता तो वह अतीक की पत्नी शाइस्ता परवीन ही लेती थीं।
असद के छोटे भाई 9वीं क्लास और चौथे नंबर का नाबालिग बेटा 12वीं में थे, लेकिन जैसे ही उमेश पाल हत्याकांड के बाद परिवार पर शिकंजा कसना शुरू हुआ। दोनों को स्कूल से बाल सुधार गृह में डाल दिया गया। 9वीं और 12वीं में पढ़ने वाले नाबालिग बेटे परीक्षा भी नहीं दे पाए।
12 साल की उम्र में फायरिंग की थी
असद का 10 दिन पहले एक वीडियो सोशल मीडिया पर वायरल हुआ था। वह वीडियो 2017 का था। उस वक्त उसकी उम्र करीब 12 साल थी। वह एक शादी समारोह में हवाई फायर कर रहा था। साथ ही बैठे परिवार के लोग तारीफ में और चलाओ और चलाओ कह रहे थे। यह हर्ष फायरिंग चकिया में एक शादी समारोह की थी। लोग बताते हैं कि अतीक अहमद अपने बच्चों को बचपन से ही फायरिंग की ट्रेनिंग देता था।
अब सेंट जोसेफ स्कूल में पढ़ने वाले अचीवर्स के बारे में जानते हैं...
स्कूल के 4 छात्र सुप्रीम कोर्ट और 16 हाईकोर्ट में जज 
प्रयागराज के टॉप-5 स्कूलों में से एक सेंट जोसेफ स्कूल अपने अनुशासन और एलुमनाई (पुराने छात्रों) की वजह से जाना जाता रहा है। यहां से पासआउट 4 स्टूडेंट्स सुप्रीम कोर्ट के जज और 16 हाईकोर्ट के जज रह चुके हैं। देश के एक्स एयरचीफ मार्शल अनिल कुमार ब्राउन और देश के जाने-माने वकील प्रशांत भूषण ने भी यहां से पढ़ाई की।
प्रिंसिपल फादर थॉमस कहते हैं- स्कूल में पढ़ने वाले हर बच्चे को एक समान शिक्षा मिलती है। उसमें कोई बच्चा IAS, IPS या फिर जज बनता है, तो कोई कुछ नहीं कर पाता है। हमारे स्कूल से पासआउट ऐसे बहुत से स्टूडेंट्स रहे हैं, जिन्होंने बड़ी-बड़ी पोस्ट पर रहते हुए देश को रिप्रजेंट किया।
एक्स एयरचीफ मार्शल अनिल कुमार ब्राउन सेंट जोसेफ स्कूल में अक्सर आते रहते हैं। उन्होंने स्कूल को सम्मान के रूप में सेना का "विजयंता" टैंक और एक MIG-21 "BISON" लड़ाकू विमान भी​​ गिफ्ट किया है।
अतीक से जुड़ी और खबरें आप यहां पढ़ें...
बेटे की कब्र से 3KM दूर हुई हत्या, गोली लगने के 3 सेकेंड पहले असद से जुड़े सवाल पर बोला अतीक
असद के जनाजे से लेकर अतीक की हत्या के बीच गुजरे 12 घंटे किसी इत्तेफाक से कम नहीं थे। अतीक जीते-जी अपने बेटे को दफन होते भले ही न देख पाया हो, लेकिन मरते-मरते उसकी जुबान पर बेटे का ही जिक्र आया। इन 12 घंटों के बीच क्या-क्या हुआ? कैसे 15 अप्रैल की तारीख अतीक और उसके कुनबे के लिए काला दिन बन गई? पूरी खबर पढ़ें...
मेडिकल टेस्ट के लिए ले जाते वक्त सिर में गोली मारी; तीन हमलावरों ने सरेंडर किया
माफिया अतीक और उसके भाई अशरफ की शनिवार रात प्रयागराज में हत्या कर दी गई है। पुलिस उन्हें अस्पताल में मेडिकल टेस्ट के लिए ले जा रही थी। पत्रकार साथ-साथ चलते हुए अतीक से सवाल कर रहे थे। इसी बीच तीन युवक मीडियाकर्मी बनकर पुलिस का सुरक्षा घेरा तोड़ते हुए आए और अतीक के सिर में गोली मार दी। इसके बाद अशरफ पर फायरिंग की। दोनों वहीं ढेर हो गए। पूरी खबर पढ़ें ...
12वीं के बाद पढ़ाई के लिए विदेश जाना था; पिता का अपराध बना रोड़ा, जानिए पूरी कहानी
माफिया अतीक अहमद के बेटे असद और उसके गुर्गे गुलाम मोहम्मद को यूपी एसटीएफ ने झांसी में मार गिराया। असद ने ही उमेश को मारने की साजिश रची और फिर प्रयागराज में दिनदहाड़े अपने गुर्गों के साथ उनकी हत्या कर दी। असद लखनऊ के एक नामी कॉलेज से 12वीं करने के बाद पढ़ाई के लिए विदेश जाना चाहता था। लेकिन परिवार के आपराधिक रिकॉर्ड की वजह से पासपोर्ट क्लियर नहीं हो रहा था। पूरी खबर पढ़ें...
उमेश पाल हत्याकांड में CCTV फुटेज के जरिए पुलिस काे मिला एक और सुराग
प्रयागराज के उमेश पाल हत्याकांड के 13 दिन बाद पुलिस को एक और सुराग मिले हैं। 24 फरवरी की शाम जिस समय उमेश पाल की हत्या की गई थी उस समय माफिया अतीक अहमद के बेटे असद के साथ उसका एक दोस्त भी क्रेटा कार में बैठा था। हत्या के समय वह कार से नीचे नहीं उतरा था। पुलिस का मानना है कि उसे बैकअप में रखा गया था। पूरी खबर पढ़ें...
असद से कहा- चलाओ गोली, धड़ाधड़ फायरिंग करके खाली कर दी मैगजीन
उमेश पाल हत्याकांड के बाद माफिया अतीक अहमद और उसके बेटे सुर्खियों में हैं। CCTV में उमेश पर गोलियां दागता अतीक का बेटा असद दिख रहा है। ऐसे में एक और वीडियो वायरल हो रहा है। जिसको लेकर दावा है कि वो असद के बचपन का है। इसमें अतीक अहमद की आवाज है कि चलाओ गोली। पूरी खबर पढ़ें...